text: Quant Marcadigas l'entendi
   Moult courtoisement respondi.
   Bien voit que on deceü l'a,
   Mais ainc pour ce ne se mua.
   Del otroi riens ne li grevoit,
   Fors Crompars, qui si lais estoit.
   Des autres se passast assés,
   Se li rois Crompars ne fust tés
   Que vous m'avez oy retraire.
   Mais ce li torne à grant contraire.
   "Seignour, fait il, requis m'avés
   Don qui moult est de moi amés ;
   Mais sachiez bien pas ne cuidoie
   Que vous deüssiez tele voie
   Aler que mes filles requerre.
   Viles, chastiaus, tresors, ou terre
   Cuidai que avoir vousissiez,
   Dont j'estoie joians et liez.
   Si vous pri, se vous tant m'amés,
   Que de ce don me deportés.
   [Je] nel di pas pour ce, sachiez,
   K'assez vaillans gens ne soiez.
   Moult ai oy de bien retraire
   Et de vous et de vostre afaire.
   Mais ne vueil pas k'en I seul jour
   Aient mes trois filles seignour.
   Plus volentiers, se je povoie,
   À trois fois les marieroie.
   PageV01P064
   Ne vueil pas en I jour passer
   Ma joie de les marier."
  